Elevorganisasjonen vil ha fotosyntesen ut av læreplanen. Hva er da skolen til for? | Kathleen Rani Hagen

Kathleen Rani Hagen

16. des. 2015 14:01 Sist oppdatert 16. desember 2015

Hvordan, virkelig hvordan, skal man kunne forstå vår tids aller største krise, uten å kjenne til fotosyntesen? skriver artikkelforfatteren. Greg Brave

Hvis ikke fotosyntese er viktig, så er det knapt noe her i verden som er viktig.

Debatt

Dette er et debattinnlegg. Meninger i teksten står for skribentens regning.

I disse dager sitter jeg og leser til eksamen i plantefysiologi. Jeg lærer meg forskjellen på C3-, C4— og CAM-fotosyntese.

I dagene jeg leser til eksamen er det også klimatoppmøte i Paris.

Verdens mennesker,­ klimaaktivister og miljøengasjerte ­følger med på hva verdens regjeringer skal gjøre med dette menneskeskapte klimaproblemet. Et problem som ikke virkelig kan forstås uten å kjenne til karbonets kretsløp.

Hvis folk virkelig visste hva som foregår med denne planeten og dens atmosfære, hadde vi kanskje gjort mer for lenge siden.

Det er dermed et paradoks at Elevorganisasjonen, på samme dag som klimatoppmøtet avsluttes, foreslår å fjerne fotosyntese fra læreplanen. De begrunner det med at det ikke er viktig.

Les også:

Les også Lærerplanene skal slankes: Må elever lære om samer og fotosyntese?

Greit nok at jeg er biologistudent og elsker faget mitt, men hvis ikke fotosyntese er viktig, så er det knapt noe her i verden som er viktig.

Hva er skolen til for?

Fra karbon er vi laget, og til karbon skal vi bli. Men først var det lys. Hvor tror folk som kommer med slike absurde utsagn at maten vår kommer fra? For ikke å snakke om oksygenet? Sist jeg sjekket var oksygen livsviktig.

FB_IMG_1450195771142_doc6nks1mzuxw0oxfdj19g-Md5Br9I_xN.jpg PRIVAT

Som forhenværende litteraturstudent har jeg noen ganger okket meg over påstander som at bilmekanikere og elektrikere ikke trenger å analysere dikt.Det er godt mulig, men dannelse er en del av det å være menneske, og jeg har tenkt at det er flaut å være nordmann uten å kjenne til Ibsen. Men dette kan diskuteres, ikke alle trenger å kunne analysere dikt.

Jeg setter dessuten pris på nynorsk, men jeg skjønner at folk kan gjøre mange nyttige ting uten å kunne skrive et brev til kommunen på det som er sidemålet deres.

Jeg kan strekke meg langt når det gjelder grammatikkfeil og at folk ikke vet hvem som styrte i Norge på 80-tallet. Jeg blir litt forfjamset når folk ikke vet hva kommunisme er, eller når folk tror Indonesia er et landområde i Malaysia.

Når Elevorganisasjonen foreslår å kaste ut viten om det mest grunnleggende for omtrent hele denne verdens eksistens, ut av læreplanen, da skjønner jeg ikke lenger hva skolen er til for

Selv måtte jeg nylig gjøre et Google-søk for å forsikre meg om at den industrielle revolusjonen virkelig foregikk rundt 1800.

Jeg skjønner, om enn noe smertefullt, at det kan være vanskelig å lære seg alt her i verden, men når Elevorganisasjonen foreslår å kaste ut viten om det mest grunnleggende for omtrent hele denne verdens eksistens, ut av læreplanen, da skjønner jeg ikke lenger hva skolen er til for.

Burde heller styrke naturfagene

Representanten for Elevorganisasjon begrunner utspillet videre med at det finnes viktigere ting, som for eksempel globale klimaendringer.

Men, det er nettopp det: Hvordan, virkelig hvordan, skal man kunne forstå vår tids aller største krise, uten å kjenne til fotosyntesen?

Hvordan skal man forstå karbonets kretsløp uten å kjenne til grunnleggende naturfag? Norge sliter allerede med realfagskompetansen.

Det er viktig å huske på at realfag ikke bare er matematikk og fysikk, men også kjemi og biologi.

Tenk på alt vi kunne ha unngått dersom naturfag, fremfor å bli utvannet fra læreplanen, heller ble styrket!

En gang var det noen som fant ut hva antibiotika var. I dag går vi til legen og får resepter på antibiotika. Nå vi føler oss friske nok, avslutter vi kuren før alle pillene er tatt. Fordi vi ikke kan nok naturfag til å skjønne hvor dumt det er.

Tenk på alt vi kunne ha unngått dersom naturfag, fremfor å bli utvannet fra læreplanen, heller ble styrket!

Skal barna få vite mindre om planeten?

Hele denne vakre, underfundige, nydelige planeten, som de fleste av oss bare kjenner en brøkdel av, og så går samfunnet inn for at barna våre skal få vite mindre om den!

Jeg skjemmes, og jeg er lei meg på deres vegne.

På Twitter: @romvesen

Få med deg debattene hos Aftenposten meninger på Facebook og Twitter.

Les også:

Les også En bønn fra yrkesfag: Gi oss mer samfunnsfag!

skriver Bjørn Magnus (16) i Si ;D.